У выніку пачалася эрозія сухіх пясчана-тарфяністых глебаў. Бяскрайнія балоты станавіліся пустэчай, дзе часта гаспадарылі пясчаныя буры. Меліярацыйныя канавы і зніжэнне ўзроўню грунтовых вод абумовілі паступовае занядбанне і знікненне калісьці знакамітых і ўнікальных ў Еўропе ландшафтаў — дубовых лясоў, бароў, альшанікаў, рэдкасных раслін-эндэмікаў, мясцовай флоры і фаўны. Змена ландшафтаў звузіла прыродную кармавую базу аграрнай гаспадаркі, рыбалоўства, бортніцтва, збіральніцтва, традыцыйных промыслаў. Назіралася нязвыклая для Палесся з’ява — знікненне чыстай грунтовай вады ў студнях.